૩૧ વર્ષની પ્રૅક્ટિસના અનુભવોમાં પોતે શું-શું શીખ્યું એ બાબતે વાત કરતાં ડૉ. નિશિતા પારેખ અગ્રવાલ કહે છે, ‘મેડિસિનમાં સાયન્સ અને આર્ટ્સ બન્ને હોય છે. મેડિસિનનું સાયન્સ એટલે ઇલાજની નવી પદ્ધતિઓ, સર્જરીની નવી ટેક્નિકો વિશે શીખતા રહેવું. આટલાં વર્ષોમાં અમે એમાં તો પારંગત થયાં, પરંતુ એની સાથે-સાથે મહત્વની છે મેડિસિનની આર્ટ. દરદી જોડે કઈ રીતે રહેવું, કઈ રીતે તેમને સમજાવવા, કઈ રીતે તેમની અંદર છુપાયેલો ડર ભગાડવો અને કઈ રીતે તેમનામાં શ્રદ્ધા જગાવવી કે બધું ઠીક થઈ જશે આ બધું પણ શીખવું જરૂરી છે. આટલાં વર્ષોમાં અમે એ શીખ્યા છીએ. આ એ વસ્તુ છે જે કોઈ મેડિસિનનાં પુસ્તકોમાં શીખવાડવામાં આવતી નથી. એ દરેક ડૉક્ટર પોતાની જાતે તેના અનુભવો પરથી શીખે છે.’